CELEX: 32016R1437
Language: hr
Date: 2016-05-19 00:00:00
Title: Delegirana uredba Komisije (EU) 2016/1437 оd 19. svibnja 2016. o dopuni Direktive 2004/109/EZ Europskog parlamenta i Vijeća u pogledu regulatornih tehničkih standarda za pristup propisanim informacijama na razini Unije (Tekst značajan za EGP)

31.8.2016   
            
            
               HR
            
            
               Službeni list Europske unije
            
            
               L 234/1
            
         DELEGIRANA UREDBA KOMISIJE (EU) 2016/1437
   оd 19. svibnja 2016.
   o dopuni Direktive 2004/109/EZ Europskog parlamenta i Vijeća u pogledu regulatornih tehničkih standarda za pristup propisanim informacijama na razini Unije
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2004/109/EZ Europskog parlamenta i Vijeća od 15. prosinca 2004. o usklađivanju zahtjeva za transparentnošću u vezi s podacima o izdavateljima čije su vrijednosnice uvrštene za trgovanje na uređenom tržištu i o izmjeni Direktive 2001/34/EZ (1), a posebno njezin članak 22.,
   budući da:
   
               (1)
            
            
               Kako bi se omogućio brz i nediskriminirajući pristup propisanim informacijama te kako bi one bile dostupne krajnjim korisnicima, Europsko nadzorno tijelo za vrijednosne papire i tržišta kapitala (ESMA) dužno je uspostaviti europsku elektroničku pristupnu točku (EEPT) te upravljati njome. EEPT bi trebao biti uspostavljen u obliku web-portala kojemu se može pristupiti s web-mjesta ESMA-e te, s obzirom na njegovu ulogu u centraliziranju pristupa, od službeno imenovanih mehanizama ne bi smio preuzeti funkcije pohranjivanja propisanih informacija. EEPT-om bi se trebao omogućiti pristup propisanim informacijama koje pohranjuju svi službeno imenovani mehanizmi, izbjeći višestruko pohranjivanje podataka te bi se trebali smanjiti rizici u pogledu sigurnosti razmjene podataka.
            
         
               (2)
            
            
               Kako bi se olakšalo pretraživanje propisanih informacija i omogućio brz pristup tim informacijama, EEPT-om bi se krajnjim korisnicima trebalo omogućiti pretraživanje prema identitetu izdavatelja, matičnoj državi članici ili vrsti propisanih informacija. Istodobno, krajnji bi korisnici u okviru EEPT-a trebali imati pristup traženim propisanim informacijama s pomoću poveznica na web-mjesta službeno imenovanih mehanizama na kojima su te informacije pohranjene.
            
         
               (3)
            
            
               Pravilno funkcioniranje EEPT-a i njegova povezanost sa službeno imenovanim mehanizmima ovise o sigurnosti, učinkovitosti, djelotvonosti i prilagodljivosti potpornih komunikacijskih tehnologija. Za međusobno povezivanje EEPT-a i službeno imenovanih mehanizama trebalo bi se koristiti sigurnom internetskom vezom (HTTPS). Međutim, s obzirom na razvoj komunikacijskih tehnologija i potrebu da se osigura cjelovitost i sigurnost razmjene metapodataka o propisanim informacijama, ESMA i službeno imenovani mehanizmi trebali bi surađivati pri utvrđivanju i uvođenju alternativnih komunikacijskih tehnologija u budućnosti. Nadalje, ako na temelju objektivnih tehničkih kriterija smatra da ta suradnja nije učinkovita, ESMA bi trebala moći uputiti na alternativne komunikacijske tehnologije kojima bi se EEPT i službeno imenovani mehanizmi trebali koristiti.
            
         
               (4)
            
            
               Kako bi se omogućilo prekogranično pretraživanje i točnost rezultata pretraživanja, službeno imenovani mehanizmi trebali bi se koristiti jedinstvenim identifikatorom za svakog izdavatelja vrijednosih papira uvrštenih za trgovanje na uređenom tržištu. Usklađivanjem jedinstvenih identifikatora kojima se koriste službeno imenovani mehanizmi krajnjim bi se korisnicima EEPT-a trebala omogućiti brža identifikacija izdavatelja o kojima traže informacije. Nadalje, s obzirom na integraciju financijskih tržišta na međunarodnoj razini jedinstveni idenifikatori kojima se koriste službeno imenovani mehanizmi trebali bi biti međunarodno prihvaćeni, prikladni za dodjeljivanje bilo kojem izdavatelju, dosljedno primjenjivani tijekom vremena, imati ograničen financijski utjecaj na izdavatelje i službeno imenovane mehanizme te bi trebali odražavati budući razvoj u tom području. Stoga bi se službeno imenovani mehanizmi trebali koristiti identifikatorom pravnog subjekta kao jedinstvenim identifikatorom izdavatelja vrijednosnih papira uvršenih za trgovanje na uređenom tržištu.
            
         
               (5)
            
            
               Da bi se osiguralo učinkovito funkcioniranje EEPT-a, potrebno je uskladiti format koji se koristi za razmjenu informacija između EEPT-a i službeno imenovanih mehanizama. Stoga bi pri određivanju odgovarajućeg formata za razmjenu informacija trebalo uzeti u obzir sigurnosne atribute razmjene i validacije najučestalijih standardnih formata kojima se koristi na tržištu. Budući da EEPT ne bi smio od službeno imenovanih mehanizama preuzeti funkcije pohranjivanja propisanih informacija, formatom za razmjenu propisanih informacija trebalo bi utvrditi metapodatke o propisanim informacijama koje bi službeno imenovani mehanizam trebao aktivirati kako bi se krajnjim korisnicima omogućilo ciljano pretraživanje i brz pristup propisanim informacijama.
            
         
               (6)
            
            
               Utvrđivanjem zajedničkog popisa vrsta propisanih informacija ulagateljima bi se trebalo omogućiti bolje razumijevanje informacija u vezi s kojima su izdavatelji u skladu s Direktivom 2004/109/EZ dužni poštovati zahtjeve u pogledu točnosti, sveobuhvatnosti i pravovremene distribucije. Zajedničkim označivanjem i klasifikacijom propisanih informacija koje službeno imenovani mehanizmi uvode za potrebe krajnjih korisnika koji preko EEPT-a žele pristupiti propisanim informacijama krajnjim bi se korisnicima trebalo omogućiti da svoje pretraživanje usredotoče na vrste informacija koje ih zanimaju te bi se trebala povećati učinkovitost ulagatelja pri donošenju odluka.
            
         
               (7)
            
            
               Za prikaz ili preuzimanje dokumenata koji sadržavaju propisane informacije za krajnje korisnike vrijedi politika određivanja cijena službeno imenovanih mehanizama u skladu s nacionalnim propisima svake države članice. No službeno imenovani mehanizmi EEPT-u ne bi smjeli zaračunavati naknadu za dostavljanje metapodataka o propisanim informacijama.
            
         
               (8)
            
            
               Nužno je službeno imenovanim mehanizmima i izdavateljima osigurati dovoljno vremena za uvođenje zakonodavnih i tehnoloških izmjena potrebnih za primjenu identifikatora pravnog subjekta kao jedinstvenog identifikatora izdavatelja vrijednosnih papira uvrštenih za trgovanje na uređenom tržištu. Službeno imenovanim mehanizmima i izdavateljima nužno je osigurati i dovoljno vremena za uvođenje zakonodavnih i tehnoloških izmjena potrebnih za pohranjivanje i označivanje informacija za potrebe klasifikacije propisanih informacija.
            
         
               (9)
            
            
               Ova Uredba temelji se na nacrtu regulatornih tehničkih standarda koje je ESMA podnijela Komisiji.
            
         
               (10)
            
            
               U skladu s člankom 10. Uredbe (EU) br. 1095/2010 Europskog parlamenta i Vijeća (2), pri izradi nacrta regulatornih tehničkih standarda na kojima se ova Uredba temelji ESMA je provela otvorena javna savjetovanja, analizirala moguće povezane troškove i koristi te zatražila mišljenje Interesne skupine za vrijednosne papire i tržišta kapitala osnovane u skladu s člankom 37. navedene Uredbe. ESMA je istodobno uzela u obzir tehničke zahtjeve za sustav povezivanja središnjih registara, trgovačkih registara i registara trgovačkih društava uspostavljenih Direktivom 2012/17/EU Europskog parlamenta i Vijeća (3),
            
         DONIJELA JE OVU UREDBU:
   Članak 1.
   Europska elektronička pristupna točka
   Europsko nadzorno tijelo za vrijednosne papire i tržišta kapitala (ESMA) uspostavlja, u obliku web-portala, europsku elektroničku pristupnu točku (EEPT) za propisane informacije kako bi se krajnjim korisnicima omogućilo pretraživanje propisanih informacija koje su pohranili službeno imenovani mehanizmi. Web-portalu pristupa se s web-mjesta ESMA-e.
   Članak 2.
   EEPT-ove komunikacijske tehnologije, dostupnost i razina potpore
   1.   Jamči se sigurnost i cjelovitost metapodataka o propisanim informacijama koje razmjenjuju službeno imenovani mehanizmi i EEPT. Pri međusobnom povezivanju EEPT i službeno imenovani mehanizmi služe se sigurnom internetskom vezom (HTTPS).
   2.   ESMA surađuje sa službeno imenovanim mehanizmima kako bi se utvrdila i uvela alternativna komunikacijska tehnologija koja bi se primjenjivala umjesto HTTPS-a te kako bi se utvrdio vremenski raspored njezina uvođenja.
   3.   Ako na temelju objektivnih tehničkih kriterija smatra da suradnja propisana stavkom 2. nije učinkovita u pogledu osiguravanju sigurnosti i cjelovitosti razmjene metapodataka o propisanim informacijama, ESMA može odrediti komunikacijsku tehnologiju koja će se primjenjivati umjesto HTTPS-a.
   4.   EEPT mora imati mogućnost jednostavne nadogradnje i prilagodbe promjenama obujma pretraživanja i metapodataka koje dostavljaju službeno imenovani mehanizmi.
   5.   EEPT je dostupan krajnjim korisnicima najmanje 95 % vremena mjesečno.
   6.   Sigurnosna kopija sustava EEPT-a izrađuje se svakodnevno.
   7.   Uslugu podrške krajnjim korisnicima EEPT-a i službeno imenovanim mehanizmima ESMA pruža u okviru svojeg radnog vremena, kako je utvrdio njezin izvršni direktor i kako je objavljeno na njezinu web-mjestu.
   Članak 3.
   Funkcija pretraživanja
   1.   U okviru EEPT-a omogućeno je pretraživanje prema sljedećim kriterijima:
   
               (a)
            
            
               nazivu izdavatelja od kojega potječu propisane informacije;
            
         
               (b)
            
            
               jedinstvenom identifikatoru izdavatelja kako je utvrđeno u članku 7.;
            
         
               (c)
            
            
               matičnoj državi članici izdavatelja kako je utvrđeno u članku 2. stavku 1. točki i. Direktive 2004/109/EZ;
            
         
               (d)
            
            
               klasifikaciji propisanih informacija kako je utvrđeno u članku 9. stavku 2.
            
         2.   U okviru EEPT-a krajnji korisnici imaju mogućnost pretraživanja prema nazivu izdavatelja na svim raspoloživim jezičnim verzijama naziva izdavatelja koje su pohranili službeno imenovani mehanizmi.
   3.   EEPT osigurava rezultate pretraživanja u skladu s kriterijima pretraživanja koje su odabrali krajnji korisnici. Rezultati pretraživanja u obliku su popisa metapodataka kako je utvrđeno u odjeljku A Priloga.
   Članak 4.
   Olakšavanje pristupa s pomoću EEPT-a
   1.   Metapodaci o propisanim informacijama iz odjeljka A Priloga uključuju poveznice na posebne stranice web-mjestâ službeno imenovanih mehanizama na kojima su krajnjim korisnicima omogućeni prikaz i preuzimanje dokumenata koji sadržavaju propisane informacije. Te web-stranice uključuju poveznice na sve jezične verzije dokumenata koji sadržavaju propisane informacije kako su ih distribuirali izdavatelji i pohranili službeno imenovani mehanizmi u skladu s člankom 21. stavkom 1. Direktive 2004/109/EZ.
   2.   U okviru EEPT-a krajnjim se korisnicima, u mjeri u kojoj je to izvedivo, omogućuje pristup njegovu alatu za pretraživanje uporabom web-preglednika, uključujući web-preglednike za mobilne uređaje.
   Članak 5.
   Komunikacijske tehnologije, potpora i održavanje od strane službeno imenovanih mehanizama
   1.   Svaki službeno imenovani mehanizam osigurava da s EEPT-om bude povezan najmanje 95 % vremena mjesečno.
   2.   Svaki službeno imenovani mehanizam EEPT-u pruža uslugu podrške tijekom svojeg radnog vremena kako bi s njime održao povezanost te kako bi se mogao aktivirati postupak u slučaju smetnji. Te se usluge podrške pružaju na jeziku koji se uobičajeno upotrebljava za elektroničku komunikaciju.
   Članak 6.
   Olakšavanje pristupa od strane službeno imenovanih mehanizama
   1.   Svaki službeno imenovani mehanizam osigurava da EEPT može pronaći metapodatke o propisanim informacijama.
   2.   Svaki službeno imenovani mehanizam EEPT-u dostavlja metapodatke o propisanim informacijama koje je pohranio u skladu s člankom 21. stavkom 1. Direktive 2004/109/EZ.
   3.   Metapodaci uključuju poveznice na web-mjesta službeno imenovanih mehanizama na kojima su krajnjim korisnicima omogućeni prikaz i preuzimanje dokumenata koji sadržavaju propisane informacije. Svaki službeno imenovani mehanizam čini dostupnima sve jezične verzije tih dokumenata koje su distribuirali izdavatelji i pohranili službeno imenovani mehanizmi u skladu s člankom 21. stavkom 1. Direkive 2004/109/EZ.
   4.   U slučaju izmjene dokumenta koji sadržava propisane informacije, dotični službeno imenovani mehanizam dužan je odmah ažurirati metapodatke o tom dokumentu.
   5.   Službeno imenovani mehanizmi EEPT-u ne smiju zaračunavati naknadu za proslijeđivanje metapodataka o propisanim informacijama.
   Članak 7.
   Jedinstveni identifikator kojim se koriste službeno imenovani mehanizmi
   Svi službeno imenovani mehanizmi koriste se identifikatorima pravnih subjekata kao jedinstvenim identifikatorima za sve izdavatelje.
   Članak 8.
   Zajednički format za dostavljanje metapodataka
   1.   Za dostavljanje metapodataka o propisanim informacijama EEPT-u svi službeno imenovani mehanizmi koriste se formatom koji se temelji na XML-u.
   2.   Svi službeno imenovani mehanizmi EEPT-u dostavljaju metapodatke o propisanim informacijama u formatu utvrđenom u odjeljku A Priloga.
   Članak 9.
   Zajednički popis i klasifikacija propisanih informacija
   1.   Zajednički popis vrsta propisanih informacija uključuje sljedeće informacije:
   
               (a)
            
            
               godišnja financijska i revizijska izvješća, uključujući sve informacije koje se moraju objaviti u skladu s člankom 4. Direktive 2004/109/EZ;
            
         
               (b)
            
            
               polugodišnja financijska i revizijska izvješća ili ograničene provjere, uključujući sve informacije koje se moraju objaviti u skladu s člankom 5. Direktive 2004/109/EZ;
            
         
               (c)
            
            
               plaćanja državi, uključujući sve informacije koje se moraju objaviti u skladu s člankom 6. Direktive 2004/109/EZ;
            
         
               (d)
            
            
               odabir matične države članice, uključujući sve informacije koje se moraju objaviti u skladu s člankom 2. stavkom 1. točkom i. Direktive 2004/109/EZ;
            
         
               (e)
            
            
               povlaštene informacije koje se moraju objaviti u skladu s člankom 6. Direktive 2003/6/EZ Europskog parlamenta i Vijeća (4);
            
         
               (f)
            
            
               obavijest o pravu glasa uključujući sve informacije koje se moraju objaviti u skladu s člankom 12. Direktive 2004/109/EZ;
            
         
               (g)
            
            
               stjecanje ili otpuštanje izdavateljevih vlastitih dionica uključujući sve informacije koje se moraju objaviti u skladu s člankom 14. Direktive 2004/109/EZ;
            
         
               (h)
            
            
               ukupan broj prava glasa i kapital uključujući sve informacije koje se moraju objaviti u skladu s člankom 15. Direktive 2004/109/EZ;
            
         
               (i)
            
            
               promjene u vezi s pravima iz različitih rodova dionica ili vrijednosnih papira uključujući sve informacije koje se moraju objaviti u skladu s člankom 16. Direktive 2004/109/EZ;
            
         
               (j)
            
            
               sve informacije koje nisu obuhvaćene točkama od (a) do (i), ali koje je izdavatelj ili bilo koja druga osoba koja je zatražila uvrštenje vrijednosnih papira za trgovanje na uređenom tržištu bez suglasnosti izdavatelja obvezna objavljivati u skladu sa zakonima i drugim propisima države članice donesenima u skladu s člankom 3. stavkom 1. Direktive 2004/109/EZ.
            
         2.   Svi službeno imenovani mehanizmi klasificiraju propisane informacije u skladu s odjeljkom B Priloga.
   Članak 10.
   Stupanje na snagu i primjena
   Ova Uredba stupa na snagu dvadesetog dana od dana objave u Službenom listu Europske unije.
   Međutim članci 7. i 9. primjenjuju se od 1. siječnja 2017.
   
      Ova je uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. svibnja 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 390, 31.12.2004., str. 38.
   
   
      (2)  Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.).
   
      (3)  Direktiva 2012/17/EU Europskog parlamenta i Vijeća od 13. lipnja 2012. o izmjeni Direktive Vijeća 89/666/EEZ te direktiva 2005/56/EZ i 2009/101/EZ Europskog parlamenta i Vijeća u vezi s povezivanjem središnjih registara, trgovačkih registara i registara trgovačkih društava (SL L 156, 16.6.2012., str. 1.).
   
      (4)  Direktiva 2003/6/EZ Europskog parlamenta i Vijeća od 28. siječnja 2003. o trgovanju na temelju povlaštenih informacija i manipuliranju tržištem (zlouporabi tržišta) (SL L 96, 12.4.2003., str. 16.).
   
      PRILOG
      ODJELJAK A
      
         Razmjena informacija – format metapodataka koji se moraju dostavljati
      
      
                  Polje s metapodacima
               
               
                  Značajke polja s metapodacima
               
            
                  Naziv izdavatelja (na svim jezicima koje izdavatelj upotrebljava)
               
               
                  Slobodno alfa-numeričko polje, kodiranje prema standardu UTF-8
               
            
                  Matična država članica izdavatelja
               
               
                  Dvoznamenkasta oznaka države, ISO 3166-1
               
            
                  Jedinstveni identifikator
               
               
                  Oznaka LEI, ISO 17442:2012, alfa-numeričko polje, 20 znakova
               
            
                  Vrsta propisanih informacija
               
               
                  Taksonomija u skladu sa zajedničkim popisom propisanih informacija kako je utvrđeno u odjeljku B ovog priloga
               
            
                  Usklađeni lokator resursa (URL)
               
               
                  Alfa-numeričko polje. U skladu s kriterijima pretraživanja poveznicom se mora omogućiti pristup svim dokumentima koji sadržavaju propisane informacije u skladu s člankom 4. stavkom 1.
               
            ODJELJAK B
      
         Razredi i podrazredi propisanih informacija
      
      
                  Klasifikacija propisanih informacija
               
               
                  Pravna osnova
               
            
                  1.   Periodične propisane informacije
                  
               
            
                  
                              1.1.
                           
                           
                              Godišnja financijska i revizijska izvješća
                           
                        
               
                  sve informacije koje se objavljuju u skladu s člankom 4. Direktive 2004/109/EZ
               
            
                  
                              1.2.
                           
                           
                              Polugodišnja financijska i revizijska izvješća/ograničene provjere
                           
                        
               
                  Sve informacije koje se objavljuju u skladu s člankom 5. Direktive 2004/109/EZ
               
            
                  
                              1.3.
                           
                           
                              Plaćanja državi
                           
                        
               
                  Sve informacije koje se objavljuju u skladu s člankom 6. Direktive 2004/109/EZ
               
            
                  2.   Tekuće propisane informacije
                  
               
            
                  
                              2.1.
                           
                           
                              Matična država članica
                           
                        
               
                  Sve informacije koje se objavljuju u skladu s člankom 2. stavkom 1. točkom i. Direktive 2004/109/EZ
               
            
                  
                              2.2.
                           
                           
                              Povlaštene informacije
                           
                        
               
                  Sve informacije koje se objavljuju u skladu s člankom 6. Direktive 2003/6/EZ
               
            
                  
                              2.3.
                           
                           
                              Obavijesti o glavnim vlasničkim udjelima
                           
                        
               
                  Sve informacije koje se objavljuju u skladu s člankom 12. Direktive 2004/109/EZ
               
            
                  
                              2.4.
                           
                           
                              Stjecanje ili otpuštanje izdavateljevih vlastitih dionica
                           
                        
               
                  Sve informacije koje se objavljuju u skladu s člankom 14. Direktive 2004/109/EZ
               
            
                  
                              2.5.
                           
                           
                              Ukupan broj prava glasa i kapital
                           
                        
               
                  Sve informacije koje se objavljuju u skladu s člankom 15. Direktive 2004/109/EZ
               
            
                  
                              2.6.
                           
                           
                              Promjene u vezi s pravima iz različitih rodova dionica ili vrijednosnih papira
                           
                        
               
                  Sve informacije koje se objavljuju u skladu s člankom 16. Direktive 2004/109/EZ
               
            
                  3.   Dodatne propisane informacije koje se moraju objavljivati u skladu s propisima države članice
                  
               
            
                  
                              3.1.
                           
                           
                              Dodatne propisane informacije koje se moraju objavljivati u skladu s propisima države članice
                           
                        
               
                  Sve informacije koje nisu obuhvaćene podrazredima iz točaka 1.1., 1.2. i 1.3. te točaka 2.1. do 2.6., ali koje je izdavatelj ili bilo koja druga osoba koja je zatražila uvrštenje vrijednosnih papira za trgovanje na uređenom tržištu bez suglasnosti izdavatelja objavila u skladu sa zahtjevom iz zakona i drugih propisa države članice donesenih u skladu s člankom 3. stavkom 1. Direktive 2004/109/EZ.